  Майя Бывальцева Чорыганъя Россиысь но Европаысь тужгес бадӟым Pro Anglers League турнирлэн нырысетӥ люкетаз Удмуртиысь Иван Утробин но Максим Пыстогов 5-тӥ инты басьтӥзы. Вожвылъяськон 27–28 инвожое Сарапулын ортчиз. Удмуртилэн куинь командаез пӧлысь одӥгез кык нуналскын 16 килограмм 205 грамм чорыг кутӥз. Тодэ вайытом, турнирын жюри котькуд экипажлэсь витьсэ гинэ чорыгзэ лыдэ басьтэ. Вормон понна воргоронъёслы 9 килограмм 720 грамм ӧз тырмы. Утробинлэн но Пыстыговлэн командазы конкурсын одӥгзэ тужгес бадӟым чорыез кутӥзы. Соос 6 килограммлэсь бадӟым чипеез поттӥзы. «60 грамм ми ӧм тырмытэ. Ваньмыз умой. Шумпотӥськомы, асьме шурын сыӵе результат возьматыны быгатӥмы шуыса. Чорыг отын вань. Милем толон кӧня ке ӧз удалты. Туннэ нырысетӥ инты басьтэммы луэ вал, но ӧз пӧрмы», — верало спортсменъёс. Тужгес бадӟым чорыгез — 6 килограмм 310 грамм кыскись чипеез поттӥзы Обнинскысь Чернов агай-вынъёс. Соос 4-тӥ инты басьтӥзы. Вожвылъяськонлэн нырысетӥ люкетаз «2017-тӥ ар понна устоосыз чорыгасьёс» луиз Москва улосвылысь Дубна карысь экипаж. Соос кык нуналскын 25 килограмм 925 грамм чорыг кутӥзы. Дмитрий Шабалин но Сергей Евтисов турнирын витетӥзэ вормизы, но со капчиен ӧз сётскы. Чорыганъя турнирлэн йылпумъянъёсыз 15 фото «Кык ар ми ӧм вормылэ, талэсь азьвыл бӧрсьысь ньыль пол вормылӥмы вал. Собере мылкыдмы пуксиз, лэся. Али выль кужымен вормыны бадӟым мылкыдмы вал. Кам шур милемлы аслэсьтыз сямзэ возьматӥз. Чорыг ӧз зыгаты. Выль катерез дасяса ӧм вуттэ, вуженыз потӥмы. Шекъёс вал. Толон куазь ассэ возьматӥз. Пыжысь заклёпкаез потӥз, трос гинэ ву пыриз. Ваньзэ тупатӥм, быгатӥм», — веразы вормисьёс. Табере спортсменъёс вожвылъяськонлэн вуоно люкетэзлы дасяськозы, со Рыбинск водохранилищеын ортчоз. Чорыганъя турнирын кык нуналскын 30 экипажъёс оглом 300 килограммлэсь трос чорыг кутӥзы. Тегъёс: Спорт Сарапул Кама Удмуртия чорыган  